DA Den Europæiske Unions Tidende CE 78/129

(2004/C 78 E/0132)

SKRIFTLIG FORESPØRGSEL E-2586/03

af Maurizio Turco (NI) til Kommissionen

(8. august 2003)

Om: Nye oplysninger vedrørende støtte til medlemsstaternes eksport af landbrugsvarer til Vatikanstaten

Som svar på mine forespørgsler nr. E-1477/03 til E-1480/03 (1) vedrørende støtte til medlemsstaternes eksport af landbrugsvarer til Vatikanstaten oplyste kommissær Fischler den 21. maj 2003, at Kommssionen var i færd med at indhente de oplysninger, der var nødvendige for at besvare spørgsmålet, og at den ville meddele resultatet af sine efterforskninger, så snart det forelå.

Jeg har desuden haft en brevveksling med de italienske toldmyndigheder, som er blevet bedt om at besvare de samme spørgsmål som dem, der blev rettet til Kommissionen, og som den 27. maj svarede, at alle de ønskede oplysninger desværre ikke var disponible, men at man kunne oplyse følgende:

— antallet af potentielt begunstigede personer i 1989 var ca. 32 600

— det fremgår af oplysninger fra toldmyndighederne i Rom, at Vatikanstaten i 2001 importerede i alt 548 925 kg kød og 288 351 kg mejeriprodukter, medens det fra Vatikanstaten selv oplyses, at importen var på henholdsvis 505 553 kg og 271 699 kg i 2001 og 712.232/293 543 kg i 2000

— hvad angår eksporten fra Italien til Vatikanet fremgår det af det toldvæsenets oplysninger, at Italien alene har eksporteret følgende mængder: a) kød: 1998: 250 473 kg; 1999: 1 254 200; 2000: 386 832 kg; 2001: 377 028 kg; b) sukker: 1998: 71 040 kg; 1999: 695 500 kg

Sammenligner man tallene for Italiens eksport til Vatikanet, som er blevet bekræftet af det italienske toldvæsen (kilde: Datawarehouse, MERCE-systemet) og af databasen CATS, fremgår det med hensyn til importen af kød fra Italien, at Vatikanet:

— i 1998 importerede 250 473 kg uden EU-støtte, hvorved man gav afkald på ca. 169 000 EUR

— i 1999 importerede 1 254 200 kg, heraf kun 377 028 kg med EU-støtte, hvorved man gav afkald på ca. 556000EUR

— i 2001 importerede 377 028 kg, heraf kun 18 677,300 kg med EU-støtte, hvorved man gav afkald på ca. 240 000 EUR.

Kommissionen bedes på den baggrund besvare følgende:

— Hvor langt er den kommet med sine ovennævnte undersøgelser?

— Hvilken teknisk begrundelse findes der for at give afkald på EU-støtte?

— Mener den ikke, at de ovennævnte mangler og de stadig mere evidente uoverensstemmelser med oplysningerne fra de forskellige institutionelle kilder udgør et alvorligt troværdighedsproblem for disse og kan bunde i en eventuel svindel med fællesskabsmidler, eller kan den allerede nu afvise denne mulighed?

Svar afgivet på Kommissionens vegne af Franz Fischler

(7. oktober 2003)

Det samlede svar på skriftlige forespørgsler E-1477/03 (2) til E-1480/03 krævede nogle undersøgelser og er nu blevet forelagt det ærede medlem.

Hovedårsagen til, at der ikke anmodes om EU-støtte til eksport af landbrugsvarer er, at mange af disse produkter simpelthen ikke er omfattet af en eksportrestitutionsordning (f.eks. ydes der ikke eksportrestitutioner for svinekød). Ydermere kan eksportører af flere grunde vælge ikke at anmode om eksportrestitutioner, selv om varerne er omfattet af en sådan ordning (f.eks. kan de interne administrationsomkostninger til anmodning om eksportrestitutioner for små eksportmængder være større end det pågældende restitutionsbeløb).

Det ærede medlem har fra forskellige kilder modtaget oplysninger, der alle er indhentet i en bestemt forbindelse og til bestemte formål og således har en særlig betydning. Eksempelvis blev der gjort rede for forskellen mellem Comext (Eurostats database for udenrigshandelen, belyser handelsstrømmen) og CATS (Clearance Audit Trail System, indeholder udbetalt EU-støtte) i svar på skriftlig forespørgsel E-1478/03 (2). Åbenbare uoverensstemmelser betyder således ikke nødvendigvis uregelmæssigheder, men kan belyse en virkelighed fra forskellige sider, hvorved de forskellige oplysninger bliver supplerende og ikke modstridende.

Tre uddrag fra Comext-databasen sendes til det ærede medlem og Parlamentets sekretariat.

Disse tabeller indeholder data om eksportstrømmen fra medlemsstaterne til Vatikanstaten.

Hver tabel vedrører en bestemt varegruppe og viser årsværdierne fra 1989 til 2001.

(1) EUT C 70 E af 20.3.2004, s. 45.

(2) EUT C 70 E af 20.3.2004, s. 45.